Document ID: 32002R0442

Κανονισμός (ΕΚ) αριθ. 442/2002 του Συμβουλίου
της 18ης Φεβρουαρίου 2002
για την τροποποίηση του κανονισμού (ΕΟΚ) αριθ. 2019/93 για τη θέσπιση ειδικών μέτρων για ορισμένα γεωργικά προϊόντα προς όφελος των μικρών νησιών του Αιγαίου Πελάγους
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 36 και 37,
την πρόταση της Επιτροπής(1),
τη γνώμη του Ευρωπαϊκού Κοινοβουλίου(2),
τη γνώμη της Οικονομικής και Κοινωνικής Επιτροπής(3),
Εκτιμώντας τα ακόλουθα:
(1) Το άρθρο 15 του κανονισμού (ΕΟΚ) αριθ. 2019/93 του Συμβουλίου(4) προβλέπει ότι η Επιτροπή υποβάλει στο Ευρωπαϊκό Κοινοβούλιο και στο Συμβούλιο ετήσια έκθεση σχετικά με την εφαρμογή των μέτρων και, στο τέλος του τρίτου έτους εφαρμογής του ειδικού καθεστώτος εφοδιασμού, μια γενική έκθεση σχετικά με την οικονομική κατάσταση των μικρών νησιών, στην οποία εμφαίνεται η επίπτωση των δράσεων που υλοποιήθηκαν. Οι εκθέσεις αυτές συνοδεύονται, σε όλες τις περιπτώσεις κατά τις οποίες αυτό καθίσταται αναγκαίο, από τις κατάλληλες προσαρμογές των μέτρων που προβλέπονται από τον εν λόγω κανονισμό.
(2) Η ανάλυση της εφαρμογής των μέτρων αυτών καταλήγει στο συμπέρασμα ότι απαιτούνται κατάλληλες προσαρμογές, λαμβανομένων υπόψη των αποτελεσμάτων και της πείρας που αποκτήθηκε, καθώς και της εξέλιξης του γενικότερου πλαισίου στο οποίο εφαρμόστηκαν τα μέτρα αυτά. Θα πρέπει, συνεπώς, να τροποποιηθεί ο κανονισμός (ΕΟΚ) αριθ. 2019/93 αναλόγως.
(3) Ειδικότερα, το ειδικό καθεστώς εφοδιασμού αποδείχθηκε ακατάλληλο για τους τομείς των γαλακτοκομικών προϊόντων (γιαούρτι) και της ζάχαρης, ιδίως όσον αφορά την πραγματική επίπτωση του πλεονεκτήματος των ενισχύσεων στο επίπεδο τελικού καταναλωτή, ενώ για τον τομέα των οπωροκηπευτικών το καθεστώς αυτό έληξε στο τέλος του 1997. Τα προϊόντα αυτά πρέπει να αποσυρθούν, συνεπώς, από το ειδικό καθεστώς εφοδιασμού. Στη βάση αυτή, θα πρέπει να αναθεωρηθεί ο κατάλογος των προϊόντων που αναφέρονται από το ειδικό καθεστώς εφοδιασμού, λαμβανομένων παράλληλα υπόψη των πραγματικών αναγκών των εν λόγω νησιών. Θα πρέπει, επιπλέον, να επανακαθορισθούν οι ομάδες των νησιών σε συνάρτηση με τις αποστάσεις τους από τα λιμάνια της ηπειρωτικής Ελλάδας από τα οποία πραγματοποιείται ο συνήθης εφοδιασμός και να ληφθεί υπόψη επίσης ο εφοδιασμός των νησιών τελικού προορισμού των εμπορευμάτων που έχουν αφετηρία τα νησιά διαμετακόμισης ή φόρτωσης.
(4) Από τα οικονομικά πλεονεκτήματα του ειδικού καθεστώτος εφοδιασμού δεν πρέπει να προκύπτουν εκτροπές του εμπορίου για τα εν λόγω προϊόντα. Θα πρέπει, συνεπώς, να απαγορευθεί η επαναποστολή ή η επανεξαγωγή των προϊόντων αυτών από τα εν λόγω νησιά. Σε περίπτωση μεταποίησης, η απαγόρευση αυτή δεν εφαρμόζεται στις παραδοσιακές εξαγωγές και αποστολές.
(5) Τα μέτρα στήριξης των τοπικών προϊόντων για την ιδιωτική αποθεματοποίηση ορισμένων τυριών τοπικής παραγωγής, τα προγράμματα πρωτοβουλίας για την ανάπτυξη της παραγωγής οπωροκηπευτικών και ανθέων και την παλαίωση της τοπικής παραγωγής οίνων λικέρ, απεδείχθησαν ακατάλληλα για την κατάσταση των τομέων αυτών στα νησιά του Αιγαίου Πελάγους, λόγω ειδικότερα της βραχείας περιόδου αποθεματοποίησης όσον αφορά τα τυριά και τους οίνους λικέρ και, συνεπώς, της ελάχιστης επίπτωσης της ενίσχυσης, καθώς και λόγω της πολυπλοκότητας των διαδικασιών και της διάρθρωσης της ενίσχυσης υπέρ των οπωροκηπευτικών και των ανθέων. Θα πρέπει, συνεπώς, να μην ανανεωθούν οι ενισχύσεις αυτές.
(6) Προκειμένου να συνεχισθεί η υποστήριξη της διατήρησης της δραστηριότητας της παραδοσιακής βοοτροφίας στα νησιά αυτά, αφενός μεν, θα πρέπει να διασφαλισθεί η σταθερότητα της ειδικής πριμοδότησης για ένα καθορισμένο αριθμό αρσενικών βοοειδών που επωφελούνται επίσης του συμπληρώματος στην ειδική πριμοδότηση και η συνέχιση της χορήγησης του συμπληρώματος στην πριμοδότηση για τη διατήρηση της αγέλης των θηλαζουσών αγελάδων και, αφετέρου, θα πρέπει να γίνει αναφορά στο νέο κανονιστικό πλαίσιο όσον αφορά την κοινή οργάνωση της αγοράς στον τομέα αυτό από το 1999.
(7) Όσον αφορά τη συνέχιση της χορήγησης ενισχύσεων για την καλλιέργεια αμπέλων για την παραγωγή v.q.p.r.d. στις παραδοσιακές ζώνες, θα πρέπει να επικαιροποιηθούν οι κανονιστικές αναφορές όσον αφορά την κοινή οργάνωση αγοράς στον τομέα αυτόν από το 1999.
(8) Προκειμένου να συνεχισθεί η χορήγηση των ενισχύσεων στην παραδοσιακή μελισσοκομία και να συμβάλλει στη συνεχή βελτίωση της ποιότητας της, θα πρέπει να ενθαρρύνονται οι δραστηριότητες των αναγνωρισμένων ενώσεων μελισσοκόμων, καθώς και να επικαιροποιηθεί ο αριθμός των επιλέξιμων κυψελών για τις ενισχύσεις αυτές.
(9) Τα αναγκαία μέτρα για την εφαρμογή του παρόντος κανονισμού θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(5).
(10) Το άρθρο 13 του κανονισμού (ΕΟΚ) αριθ. 2019/93 που προβλέπει μέτρα παρέκκλισης στον τομέα των διαρθρώσεων έχει καταργηθεί από τον κανονισμό (ΕΚ) αριθ. 1257/1999 του Συμβουλίου, της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών(6). Οι διαρθρώσεις των γεωργικών εκμεταλλεύσεων και ορισμένων επιχειρήσεων μεταποίησης και εμπορίας, οι οποίες ευρίσκονται στα νησιά του Αιγαίου Πελάγους, είναι ιδιαίτερα ανεπαρκείς και αντιμετωπίζουν ειδικές δυσχέρειες. Θα πρέπει, συνεπώς, να είναι δυνατή η παρέκκλιση, για ορισμένους τύπους επενδύσεων, από τις διατάξεις που περιορίζουν τη χορήγηση ορισμένων ενισχύσεων διαρθρωτικού χαρακτήρα που προβλέπονται από τον κανονισμό (ΕΚ) αριθ. 1257/1999,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2019/93 τροποποιείται ως εξής:
1. Τα άρθρα 2 και 3 αντικαθίστανται από το ακόλουθο κείμενο: "Άρθρο 2
Καθιερώνεται ειδικό καθεστώς εφοδιασμού για τα γεωργικά προϊόντα που απαριθμούνται στο παράρτημα, τα οποία είναι βασικά στα μικρά νησιά για την ανθρώπινη κατανάλωση και ως εισροές στη γεωργική παραγωγή, καθώς και για τη μεταποίηση.
Ένα ισοζύγιο προβλέψεων εκφράζει ποσοτικά τις ετήσιες ανάγκες εφοδιασμού όσον αφορά τα προϊόντα που αναφέρονται στο πρώτο εδάφιο.
Άρθρο 3
1. Στο πλαίσιο του ειδικού καθεστώτος εφοδιασμού, χορηγούνται ενισχύσεις για τον εφοδιασμό, των μικρών νησιών του Αιγαίου Πελάγους, με τα προϊόντα που αναφέρονται στο άρθρο 2.
Το ύψος της ενίσχυσης καθορίζεται για ομάδα νησιών λαμβάνοντας υπόψη το πρόσθετο κόστος εμπορίας των προϊόντων προς τα νησιά αυτά, που υπολογίζεται από τα λιμάνια της ηπειρωτικής Ελλάδας από τα οποία πραγματοποιείται ο συνήθης εφοδιασμός, καθώς και από τα λιμάνια των νησιών διαμετακόμισης ή φόρτωσης των προϊόντων προς τα νησιά τελικού προορισμού.
Η ενίσχυση χρηματοδοτείται κατά 90 % από την Κοινότητα και κατά 10 % από το κράτος μέλος.
2. Το ειδικό καθεστώς εφοδιασμού εφαρμόζεται έτσι ώστε να λαμβάνονται υπόψη ιδίως:
α) οι ειδικές ανάγκες των μικρών νησιών και οι ακριβείς απαιτήσεις της απαιτούμενης ποιότητας·
β) τα παραδοσιακά ρεύματα ανταλλαγών με τα λιμάνια της ηπειρωτικής Ελλάδας και μεταξύ των νησιών·
γ) η οικονομική πτυχή των σχεδιαζομένων ενισχύσεων·
δ) κατά περίπτωση, η ανάγκη να μην παρεμποδίζονται οι δυνατότητες ανάπτυξης της τοπικής παραγωγής.
3. Το ευεργέτημα του ειδικού καθεστώτος εφοδιασμού εξαρτάται από τον πραγματικό αντίκτυπο του χορηγούμενου πλεονεκτήματος μέχρι τον τελικό χρήστη.
4. Τα προϊόντα που επωφελούνται του ειδικού καθεστώτος εφοδιασμού δεν μπορούν να επανεξάγονται σε τρίτες χώρες ούτε να αποστέλλονται εκ νέου προς την υπόλοιπη Κοινότητα.
5. Στην περίπτωση μεταποίησης στα μικρά νησιά των προϊόντων που αναφέρονται στην παράγραφο 1, η απαγόρευση που αναφέρεται στην παράγραφο 4 δεν εφαρμόζεται στις παραδοσιακές εξαγωγές ούτε στις παραδοσιακές αποστολές προς την υπόλοιπη Κοινότητα των προϊόντων που προέρχονται από τη μεταποίηση αυτή. Στην περίπτωση παραδοσιακών εξαγωγών, δεν χορηγείται καμία επιστροφή."
2. Παρεμβάλλεται το ακόλουθο άρθρο: "Άρθρο 3α
1. Οι λεπτομέρειες εφαρμογής του παρόντος τίτλου θεσπίζονται σύμφωνα με τη διαδικασία που προβλέπεται στο άρθρο 13α παράγραφος 2. Περιλαμβάνονται ιδίως:
α) η ομαδοποίηση των μικρών νησιών σε συνάρτηση με την απόστασή τους από τα λιμάνια της ηπειρωτικής Ελλάδας από τα οποία πραγματοποιείται ο συνήθης εφοδιασμός, καθώς και από τα λιμάνια των νησιών διαμετακόμισης ή φόρτωσης των προϊόντων, από τα οποία εφοδιάζονται συνήθως τα νησιά τελικού προορισμού·
β) ο καθορισμός των ποσών των ενισχύσεων του ειδικού καθεστώτος εφοδιασμού·
γ) οι διατάξεις οι οποίες είναι κατάλληλες να διασφαλίσουν τον αποτελεσματικό έλεγχο και τον πραγματικό αντίκτυπο του χορηγούμενου πλεονεκτήματος μέχρι τον τελικό χρήστη·
δ) εφόσον παραστεί ανάγκη, η καθιέρωση συστήματος πιστοποιητικών παράδοσης.
2. Η Επιτροπή συντάσσει, σύμφωνα με τη διαδικασία που αναφέρεται στο άρθρο 13α παράγραφος 2, τα ισοζύγια εφοδιασμού· με την ίδια διαδικασία, δύναται να αναθεωρεί τα εν λόγω ισοζύγια, καθώς και τον κατάλογο των προϊόντων που απαριθμούνται στο παράρτημα, σε συνάρτηση με την εξέλιξη των αναγκών στα μικρά νησιά."
3. Το άρθρο 4 διαγράφεται.
4. Το άρθρο 6 αντικαθίσταται από το ακόλουθο κείμενο: "Άρθρο 6
1. Για τη στήριξη των δραστηριοτήτων εκτροφής στον τομέα του βοείου κρέατος, χορηγούνται οι ενισχύσεις που προβλέπονται στο παρόν άρθρο.
2. Χορηγείται στους παραγωγούς βοείου κρέατος ενίσχυση για την πάχυνση αρσενικών βοοειδών, η οποία συνίσταται σε ένα συμπληρωματικό ποσό 48,3 ευρώ ανά κεφαλή επί της ειδικής πριμοδότησης που προβλέπεται στο άρθρο 4 του κανονισμού (ΕΚ) αριθ. 1254/1999 του Συμβουλίου(7).
Το συμπληρωματικό αυτό ποσό μπορεί να χορηγείται για ζώο ελάχιστου βάρους το οποίο καθορίζεται σύμφωνα με τη διαδικασία που προβλέπεται στο άρθρο 13α, παράγραφος 2, και εντός του ορίου των 12000 αρσενικών βοοειδών ετησίως εντός του περιφερειακού ανωτάτου ορίου που αναφέρεται στο άρθρο 4 παράγραφοι 1 και 4 του κανονισμού (ΕΚ) αριθ. 1254/1999. Εντός του ορίου αυτού, δεν εφαρμόζεται η αναλογική μείωση που αναφέρεται στο άρθρο 4 παράγραφος 4 του εν λόγω κανονισμού.
3. Καταβάλλεται ετησίως στους παραγωγούς βοείου κρέατος συμπληρωματικό ποσό στην πριμοδότηση για τη διατήρηση αγέλης θηλαζουσών αγελάδων, η οποία προβλέπεται στο άρθρο 6 του κανονισμού (ΕΚ) αριθ. 1254/1999. Αυτό το συμπληρωματικό ποσό είναι 48,3 ευρώ ανά θηλάζουσα αγελάδα που κατέχει ο παραγωγός την ημέρα υποβολής της αίτησης.
4. Οι λεπτομέρειες εφαρμογής των παραγράφων 1, 2 και 3 θεσπίζονται με τη διαδικασία που προβλέπεται στο άρθρο 13α παράγραφος 2. Μπορούν επίσης να προβλέπουν αναθεώρηση του ορίου που αναφέρεται στην παράγραφο 2."
5. Το άρθρο 7 διαγράφεται.
6. Το άρθρο 8 αντικαθίσταται από το ακόλουθο κείμενο: "Άρθρο 8
1. Χορηγείται ενίσχυση ανά εκτάριο για την καλλιέργεια πατάτας για κατανάλωση, που υπάγεται στους κωδικούς ΣΟ 0701 90 50 και 0701 90 90, καθώς και για την παραγωγή πατάτας προς σπορά που, υπάγεται στον κωδικό ΣΟ 0701 10 00, εντός ενός ορίου καλλιεργουμένης και συγκομιζομένης έκτασης 2200 εκταρίων ετησίως.
Το ανώτατο ποσό της ενίσχυσης ορίζεται σε 603 ευρώ ανά εκτάριο.
2. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 13α παράγραφος 2."
7. Το άρθρο 9 αντικαθίσταται από το ακόλουθο κείμενο: "Άρθρο 9
1. Χορηγείται ενίσχυση ανά εκτάριο για τη διατήρηση της καλλιέργειας αμπέλων για την παραγωγή οίνων v.q.p.r.d. στις ζώνες παραδοσιακής παραγωγής.
Της ενίσχυσης επωφελούνται οι εκτάσεις:
α) που είναι φυτευμένες με ποικιλίες αμπέλου οι οποίες ευρίσκονται στην ταξινόμηση των ποικιλιών, που έχει συνταχθεί από τα κράτη μέλη, οι οποίες είναι κατάλληλες για την παραγωγή καθενός από τους v.q.p.r.d. του εδάφους τους, που αναφέρονται στο άρθρο 19 του κανονισμού (ΕΚ) αριθ. 1493/1999, του Συμβουλίου(8) και
β) των οποίων οι αποδόσεις ανά εκτάριο είναι κατώτερες από ένα ανώτατο όριο που έχει καθορισθεί από το κράτος μέλος, εκφρασμένο σε ποσότητα σταφυλιών, γλευκών σταφυλιών ή οίνου, σύμφωνα με τους όρους του σημείου I του παραρτήματος VI του κανονισμού (ΕΚ) αριθ. 1493/1999.
2. Το ποσό της ενίσχυσης είναι 476 ευρώ ανά εκτάριο ετησίως. Η ενίσχυση χορηγείται αποκλειστικά στις ομάδες ή στις οργανώσεις παραγωγών που αναλαμβάνουν δράση ποιοτικής βελτίωσης των οίνων που παράγονται σύμφωνα με πρόγραμμα εγκεκριμένο από τις αρμόδιες αρχές· το πρόγραμμα αυτό περιλαμβάνει ιδίως τα μέσα για τη βελτίωση των συνθηκών οινοποίησης, αποθεματοποίησης και διανομής.
3. Στα μικρά νησιά, δεν εφαρμόζεται ο τίτλος II κεφάλαιο II του κανονισμού (ΕΚ) αριθ. 1493/1999.
4. Οι λεπτομέρειες εφαρμογής του παρόντος άρθρου θεσπίζονται, εφόσον παραστεί ανάγκη, σύμφωνα με τη διαδικασία που προβλέπεται στο άρθρο 13α παράγραφος 2."
8. Το άρθρο 10 διαγράφεται.
9. Το άρθρο 11 αντικαθίσταται από το ακόλουθο κείμενο: "Άρθρο 11
1. Χορηγείται ενίσχυση ανά εκτάριο για τη διατήρηση των ελαιώνων στις παραδοσιακές ζώνες καλλιέργειας της ελιάς, υπό την προϋπόθεση ότι οι ελαιώνες συντηρούνται και διατηρούνται υπό καλές συνθήκες παραγωγής.
Το ποσό της ενίσχυσης είναι 145 ευρώ ανά εκτάριο ετησίως.
2. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 13α παράγραφος 2. Καθορίζουν ιδίως τις προϋποθέσεις εφαρμογής του καθεστώτος ενίσχυσης που αναφέρεται στην παράγραφο 1, καθώς και τους όρους καλής συντήρησης των ελαιώνων και τις διατάξεις ελέγχου."
10. Το άρθρο 12 αντικαθίσταται από το ακόλουθο κείμενο: "Άρθρο 12
1. Χορηγείται ενίσχυση στα μικρά νησιά για την παραγωγή μελιού ειδικής ποιότητας που περιέχει σημαντική ποσότητα μελιού θυμαριού.
Η ενίσχυση καταβάλλεται σε συνάρτηση με τον αριθμό των καταγραμμένων κυψελών που ευρίσκονται σε παραγωγή, στις ενώσεις μελισσοκόμων που είναι αναγνωρισμένες από τις αρμόδιες αρχές, οι οποίες αναλαμβάνουν να υλοποιήσουν ετήσια προγράμματα πρωτοβουλιών με σκοπό τη βελτίωση των συνθηκών παραγωγής του μελιού ποιότητας.
Το ποσό της ενίσχυσης καθορίζεται σε 12 ευρώ ανά κυψέλη ετησίως.
2. Η ενίσχυση που αναφέρεται στην παράγραφο 1 χορηγείται εντός του ορίου των 100000 κυψελών ετησίως.
3. Οι λεπτομέρειες εφαρμογής του παρόντος άρθρου θεσπίζονται με τη διαδικασία που προβλέπεται στο άρθρο 13α παράγραφος 2."
11. Το άρθρο 13 αντικαθίσταται από το ακόλουθο κείμενο: "Άρθρο 13
1. Κατά παρέκκλιση από το άρθρο 7 του κανονισμού (ΕΚ) αριθ. 1257/1999 του Συμβουλίου, της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)(9) η συνολική αξία της ενίσχυσης, εκφρασμένης επί τοις % του όγκου των επιλεξίμων επενδύσεων, μπορεί να προσαυξάνεται κατ' ανώτατο όριο κατά 15 ποσοστιαίες μονάδες για τις επενδύσεις που αποσκοπούν ιδίως στην ενθάρρυνση της διαφοροποίησης, της αναδιάρθρωσης ή του προσανατολισμού προς μια αειφόρο γεωργία στις γεωργικές εκμεταλλεύσεις που ευρίσκονται στα μικρά νησιά του Αιγαίου Πελάγους.
2. Κατά παρέκκλιση από το άρθρο 28 παράγραφος 2 του κανονισμού (ΕΚ) αριθ. 1257/1999, η συνολική αξία της ενίσχυσης, εκφρασμένης επί τοις % του όγκου των επιλεξίμων επενδύσεων, καθορίζεται σε 65 % κατ' ανώτατο όριο για τις επενδύσεις στις μικρές και μεσαίες επιχειρήσεις μεταποίησης και εμπορίας γεωργικών προϊόντων που προέρχονται κυρίως από την τοπική παραγωγή και εμπίπτουν σε τομείς που θα καθορισθούν στο πλαίσιο του συμπληρώματος προγραμματισμού που προβλέπεται στο άρθρο 18 παράγραφος 3 του κανονισμού (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά Ταμεία(10).
3. Τα μέτρα που σχεδιάζονται δυνάμει του παρόντος άρθρου περιγράφονται στο πλαίσιο των επιχειρησιακών προγραμμάτων που αναφέρονται στο άρθρο 18 του κανονισμού (ΕΚ) αριθ. 1260/1999, τα οποία καλύπτουν τα μικρά νησιά."
12. Παρεμβάλλεται το ακόλουθο άρθρο: "Άρθρο 13α
1. Η Επιτροπή επικουρείται από την επιτροπή διαχείρισης σιτηρών, η οποία έχει συσταθεί με το άρθρο 22 του κανονισμού (ΕΟΚ) αριθ. 1766/92 του Συμβουλίου(11), ή από μια από τις επιτροπές διαχείρισης που έχουν συσταθεί με τους κανονισμούς περί κοινής οργάνωσης αγοράς για τα σχετικά προϊόντα, εφεξής αποκαλούμενη 'επιτροπή'.
Για τα γεωργικά προϊόντα που εμπίπτουν στο πεδίο εφαρμογής του κανονισμού (ΕΟΚ) αριθ. 827/68(12), καθώς και για τα προϊόντα που δεν εμπίπτουν σε καμία κοινή οργάνωση αγοράς, η Επιτροπή επικουρείται από την επιτροπή διαχείρισης λυκίσκου που έχει συσταθεί με το άρθρο 20 του κανονισμού (ΕΟΚ) αριθ. 1696/71(13).
2. Οσάκις γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.
Η προθεσμία που προβλέπεται στο άρθρο 4 παράγραφος 3 της απόφασης 1999/468/ΕΚ καθορίζεται σε ένα μήνα.
3. Η επιτροπή θεσπίζει τον εσωτερικό της κανονισμό."
13. Το άρθρο 14 αντικαθίσταται από το ακόλουθο κείμενο: "Άρθρο 14
Τα μέτρα που προβλέπονται στον παρόντα κανονισμό, με εξαίρεση το άρθρο 13, συνιστούν παρεμβάσεις που προορίζονται για τη σταθεροποίηση των γεωργικών αγορών κατά την έννοια του άρθρου 2 παράγραφος 2 του κανονισμού (ΕΚ) αριθ. 1258/1999(14)."
14. Παρεμβάλλεται το ακόλουθο άρθρο: "Άρθρο 14α
Τα κράτη μέλη λαμβάνουν τα αναγκαία μέτρα για να διασφαλίζουν την τήρηση του παρόντος κανονισμού, ιδίως όσον αφορά τα μέτρα ελέγχου και τις διοικητικές κυρώσεις και πληροφορούν σχετικά την Επιτροπή.
Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 13α παράγραφος 2."
15. Το άρθρο 15 αντικαθίσταται από το ακόλουθο κείμενο: "Άρθρο 15
1. Η Ελλάδα υποβάλλει στην Επιτροπή ετήσια έκθεση σχετικά με την εφαρμογή των μέτρων που προβλέπονται στον παρόντα κανονισμό.
2. Στο τέλος κάθε πενταετούς περιόδου εφαρμογής των μέτρων που προβλέπονται στον παρόντα κανονισμό, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο γενική έκθεση στην οποία εμφαίνονται η επίπτωση των δράσεων που υλοποιήθηκαν κατ' εφαρμογή του παρόντος κανονισμού, καθώς και, σε όλες τις περιπτώσεις κατά τις οποίες αυτό καθίσταται αναγκαίο, οι προτεινόμενες προσαρμογές των μέτρων.
Η πρώτη έκθεση υποβάλλεται πριν από το τέλος του έτους 2005."
16. Το παράρτημα αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Φεβρουαρίου 2002.

Labels: 19
5
3
6
18